চট্টগ্রামে ‘বন্দুকযুদ্ধে’ ‘ছিনতাইকারী’ গুলিবিদ্ধ
চট্টগ্রাম নগরীতে পুলিশের সঙ্গে ‘বন্দুকযুদ্ধে’ গুলিবিদ্ধ হয়েছে আসলাম হোসেন ওরফে ইমন ওরফে আলমাছ (৩০) নামে এক ‘ছিনতাইকারী’। 







বুধবার ভোররাতে কোতোয়ালি থানাধীন নন্দনকানন বোস ব্রাদার্স মোড়ে এ ঘটনা ঘটে। 
কোতোয়ালি থানার ওসি মোহাম্মদ মহসীন বলেন, বোস ব্রাদার্স মোড়ে ছিনতাইকারীরা অবস্থান নিয়েছে এমন খবরের ভিত্তিতে পুলিশ সেখানে অভিযান চালায়। 




অভিযানের খবর পেয়ে পালিয়ে যাওয়ার চেষ্টা করলে পুলিশ ছিনতাইকারীদের ধাওয়া দেয়। এ সময় পুলিশকে লক্ষ্য করে গুলি ছোড়ে ছিনতাইকারীরা। পুলিশও পাল্টা গুলি করে। 
পরে পায়ে গুলিবিদ্ধ অবস্থায় আসলাম হোসেনকে উদ্ধার করে চট্টগ্রাম মেডিকেল কলেজ হাসপাতালে ভর্তি করা হয়। 
এ ঘটনায় আহত হয়েছেন দুই পুলিশ সদস্য। তারা হলেন- এএসআই রুহুল ও রনেশ বড়ুয়া।
ঘটনাস্থল থেকে একটি এলজি ও তিন রাউন্ড কার্তুজ উদ্ধার করা হয়েছে। ঘটনাস্থল থেকে পালিয়ে যাওয়া অন্য ছিনতাইকারীদের গ্রেফতারে অভিযান চলছে। 
প্রাথমিক তথ্যে জানা গেছে, ছিনতাইকারীদের ওই গ্রুপটি কোতোয়ালির নিউমার্কেট, বোস ব্রাদার্স, নন্দনকানন, জুবলি রোড, সিনেমা প্যালেসসহ আশপাশের এলাকায় ছিনতাই করে বেড়ায়। 
ইতিমধ্যে তারা বেশ কিছু ছিনতাইয়ের সঙ্গে জড়িত ছিল। আসলাম হোসেন ওরফে ইমন ওরফে আলমাছের বিরুদ্ধে বিভিন্ন থানায় অস্ত্র, ছিনতাই, ডাকাতিসহ বিভিন্ন অভিযোগে ১১ মামলা আছে বলেও জানিয়েছেন ওসি মোহাম্মদ মহসীন।

চট্টগ্রাম নগরীতে পুলিশের সঙ্গে ‘বন্দুকযুদ্ধে’ গুলিবিদ্ধ হয়েছে আসলাম হোসেন ওরফে ইমন ওরফে আলমাছ (৩০) নামে এক ‘ছিনতাইকারী’।